Richard Gasquet va juca la Ţiriac Open 2024! Turneul are loc între 14 și 21 aprilie, la București
Jucătorul francez de tenis Richard Gasquet (117 ATP) va participa la turneul Ţiriac Open ATP 250, programat în perioada 14-21 aprilie.
Richard Gasquet este alt jucător important prezent la Ţiriac Open 2024
Competiția are loc la Baza Sportivă Năstase/Marica din Capitală "Suntem încântaţi să anunţăm pe Richard Gasquet ca al doilea jucător pentru Ţiriac Open ATP 250.
Cunoscut pentru formidabilul său rever cu o mână, clasamentul maxim în ATP la simplu, locul 7, reflectă o carieră impresionantă. Nu rataţi şansa de a vedea acest jucător de elită în acţiune", au transmis organizatorii.
Primul tenisman confirmat la Ţiriac Open a fost canadianul Denis Shapovalov (131 ATP). Competiția este dotată cu premii totale de 580.000 de euro.
Singurul turneu de categorie ATP 250 organizat în România se va desfăşura în incinta bazei deținută de Ilie Năstase și Ciprian Marica, iar meciurile vor avea loc în aer liber, pe zgură.
După 8 ani de absenţă în România, turneul revine cu ediţia numărul 25, iar fostul tenisman Ion Ţiriac a precizat că va rămâne aici.
"Tenisul se întoarce acasă. De data aceasta va rămâne în România. Ani de zile am aşteptat momentul acesta, mă bucur că a sosit. Vă aşteptăm pe toţi la turneu", a anunțat el.
Câştigătorul turneului va primi 250 de puncte ATP, competiţia atrăgând astfel un tablou de jucători de top, din primii 100 în clasamentul ATP.